עדה כרמי-מלמד

עדה כרמי-מלמד (נולדה ב-24 בדצמבר 1936) היא אדריכלית ישראלית, וכלת פרס ישראל לאדריכלות לשנת ה'תשס"ז.

ביוגרפיה
נולדה בתל אביב, למשפחה מבוני היישוב. אביה היה האדריכל דב כרמי אשר תכנן מבנים רבים בתל אביב הישנה בתקופת היישוב. אמה, חיה, היא בת חיים מקלב, בנו של מרדכי מקלב, איש העלייה הראשונה ומראשי אנשי הציבור בפתח תקווה. אחיה היה האדריכל רם כרמי.

בוגרת האיגוד האדריכלי בלונדון 1956–1959 והטכניון בשנת 1963. תכננה פרויקטים רבים בישראל, בהם בתים פרטיים ומוסדות ציבור רבים וכן גם מספר פרויקטים בארצות הברית. משרד "עדה כרמי-מלמד אדריכלים" הוקם על ידה בשנת 1985 עם שובה מ-15 שנים בהן תכננה ולימדה בארצות הברית. תכננה מבני ציבור רבים, בפרט במוסדות להשכלה גבוהה בהם קמפוס האוניברסיטה הפתוחה ברעננה, מכון שכטר למדעי היהדות ומבנים באוניברסיטת בן-גוריון ואוניברסיטת רייכמן. תכננה בשותפות עם אחיה, האדריכל רם כרמי, מספר פרויקטים שהידוע בהם הוא בית המשפט העליון בירושלים.

ב-2015 נחשפו שני פרויקטים בהובלתה שעורר דיון ציבורי נרחב: מעון ומשרד ראש הממשלה שעלות הקמתו מוערכת ב-650 מיליון ש"ח ו"בית הליבה" ברחבת הכותל, ביוזמת הקרן למורשת הכותל המערבי.

בשנת 2019 התראיינה כרמי-מלמד ל"ארכיון העתיד", מיזם תיעוד דור המייסדים של אנשי הרוח שהטביעו חותם משמעותי על התרבות הישראלית.

בתה, יעל מלמד, היא מפיקה ישראלית-אמריקאית, שהפיקה את הסרט "אינוסנטה", שזכה בפרס האוסקר לסרט התיעודי הקצר הטוב ביותר לשנת 2012.

סרט ביוגרפי בשם עדה - אמי האדריכלית יצא לאור ביוני 2024.

פרויקטים נבחרים
 בניין בית המשפט העליון, ירושלים (יחד עם אחיה רם כרמי)
 הקמפוס המרכזי של האוניברסיטה הפתוחה, רעננה
 בנייני המחלקה למדעי החיים והמכון הלאומי לביוטכנולוגיה, באוניברסיטת בן-גוריון בנגב
 בנייני הפקולטה למדעי הבריאות ע"ש דייכמן באוניברסיטת בן-גוריון
 בית הספר לממשל ודיפלומטיה באוניברסיטת רייכמן
 בית אבי חי, רחוב קינג ג'ורג' 44, ירושלים
 בית פרידמן, הוספיס המחלקה לטיפול תומך, מרכז רפואי שיבא, רמת גן, 2003
 מכון שכטר למדעי היהדות, ירושלים, 2012
 מפעל סודהסטרים, אזור תעשייה עידן הנגב, 2015
 פרויקט אלמוג - מעון ומשרד ראש הממשלה, ירושלים, (בוטל).

גלריית תמונות

 ראו גם 
 ערכים על מבנים ואתרים שתכננה עדה כרמי-מלמד

 קישורים חיצוניים 

 עדה כרמי-מלמד אדריכלים - אתר המשרד




 סיגל דוידי, ביוגרפיה של עדה כרמי-מלמד, Jewish Women Encyclopedia







 מיכאל יעקובסון, סקירה אדריכלית על בניין ההוספיס במרכז רפואי שיבא, באתר 'חלון אחורי', 31 באוקטובר 2013





 איתי כ"ץ: אור כחומר גלם - ראיון פודקאסט עם עדה כרמי-מלמד, טי טיים, 30 בנובמבר 2022


הערות שוליים

קטגוריה:אדריכלים ישראלים
קטגוריה:זוכי פרס ישראל לאדריכלות
קטגוריה:זוכי פרס סנדברג לאמנות ישראלית
קטגוריה:זוכי פרס רכטר
קטגוריה:משפחת מקלב
קטגוריה:זוכות פרס ישראל
קטגוריה:זוכי פרס ישראל
קטגוריה:בוגרי הטכניון - מכון טכנולוגי לישראל: אדריכלות
קטגוריה:ישראליות שנולדו ב-1936
קטגוריה:ישראלים שנולדו ב-1936